《大年耆年各赋长篇投名诗社中顾景蕃及伯初子温二侄传诵喜甚子温有诗因次其韵》
宋代·张扩

诸君总能诗，字字秉忠信。联章辄惊人，我老终不近。

朝来试披读，花雨乱巾衽。独惭草元迂，浪说周易准。

至今覆瓿谤，文字愧小谨。昨观两雄篇，词采溢肝肾。

高参风雅淳，俯谢边幅窘。谁能报殽役，怒语激先轸。

吾军老而怯，望敌倒戈盾。会看两犹子，秋风横雁阵。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。